PMIndiaData/PMIndiaSum huggingface dataset:
ଋଷୀୟ ସଂଘର ରାଷ୍ଟ୍ରପତି ମହାମହିମ ଭ୍ଲାଦିମିର ପୁଟିନ ଓ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଟେଲିଫୋନ ବାର୍ତ୍ତାଳାପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଋଷୀୟ ସଂଘର ରାଷ୍ଟ୍ରପତି ମହାମହିମ ଭ୍ଲାଦିମିର ପୁଟିନଙ୍କ ସହ ଫୋନ ବାର୍ତ୍ତାଳାପ କରିଛନ୍ତି । ଉଭୟ ନେତା ଆଫଗାନିସ୍ଥାନରେ ପରିବର୍ତ୍ତନଶୀଳ ସୁରକ୍ଷା ସ୍ଥିତି ଓ ଏହି ଅଞ୍ଚଳ ତଥା ବିଶ୍ୱ ଉପରେ ଏହାର ପ୍ରଭାବ ସମ୍ପର୍କରେ ଆଲୋଚନା କରିଛନ୍ତି । ଦୁଇ ରଣନୈତିକ ଅଂଶୀଦାର ଏକାଠି କାମ କରିବା ବେଶ ଗୁରୁତ୍ୱପୂର୍ଣ୍ଣ ହୋଇଥିବାରୁ ବରିଷ୍ଠ ଅଧିକାରୀମାନେ ପରସ୍ପର ସହ ସମ୍ପର୍କ ବଜାୟ ରଖିବାକୁ ନିର୍ଦ୍ଦେଶାବଳୀ ଜାରି ହୋଇଛି । କୋଭିଡ ମହାମାରୀ ଆହ୍ୱାନ ସତ୍ତ୍ୱେ ଦୁଇ ଦେଶ ମଧ୍ୟରେ ଚାଲିଥିବା ବିଶେଷ ଓ ବିଶେଷାଧିକାର ପ୍ରାପ୍ତ ଭାଗିଦାରୀର ଅଗ୍ରଗତିକୁ ନେଇ ଦୁଇ ନେତା ସନ୍ତୋଷ ପ୍ରକାଶ କରିଛନ୍ତି । କୋଭିଡ ମହାମାରୀ ବିରୋଧୀ ଲଢେଇ ବିଶେଷ କରି ସ୍ଫୁଟନିକ ଭି ଟିକାର ଯୋଗାଣ ଓ ଉତ୍ପାଦନରେ ମିଳୁଥିବା ଦ୍ୱିପାକ୍ଷିକ ସହଯୋଗକୁ ଉଭୟ ନେତା ପ୍ରଶଂସା କରିଛନ୍ତି । ବ୍ରିକ୍ସ ସମ୍ମିଳନୀ, ସୁରକ୍ଷା ପରିଷଦର ରାଷ୍ଟ୍ରମୁଖ୍ୟ ବୈଠକ ଓ ପୂର୍ବାଞ୍ଚଳ ଅର୍ଥନୈତିକ ଫୋରମରେ ଭାରତର ଭାଗିଦାରୀ ଆଦି ବହୁପକ୍ଷୀୟ କାର୍ଯ୍ୟକ୍ରମ ସମ୍ପର୍କରେ ଦୁଇ ନେତା ଆଲୋଚନା କରିଥିଲେ । ଆଗାମୀ ଦ୍ୱିପାକ୍ଷିକ ସମ୍ମିଳନୀ ଅବସରରେ ରାଷ୍ଟ୍ରପତି ପୁଟିନଙ୍କ ଭାରତ ଗସ୍ତକୁ ଅପେକ୍ଷା କରିଥିବା କହିଛନ୍ତି ପ୍ରଧାନମନ୍ତ୍ରୀ ମୋଦୀ । ଦ୍ୱିପାକ୍ଷିକ ଓ ବିଶ୍ୱ ପ୍ରସଙ୍ଗ, ବିଶେଷ କରି ଆଫଗାନିସ୍ତାନ ପରିସ୍ଥିତି ସମ୍ପର୍କରେ ଉଭୟ ନେତା ଯୋଗାଯୋଗରେ ରହିବାକୁ ସହମତ ହୋଇଛନ୍ତିଷ
ପଶ୍ଚିମବଙ୍ଗ ରେଳ ଦୁର୍ଘଟଣା ପରିପ୍ରେକ୍ଷୀରେ ରେଳ ମନ୍ତ୍ରୀଙ୍କ ସହ ପ୍ରଧାନମନ୍ତ୍ରୀଙ୍କ ବାର୍ତ୍ତାଳାପ ଓ ସ୍ଥିତି ସମୀକ୍ଷା

ପଶ୍ଚିମବଙ୍ଗ ରେଳ ଦୁର୍ଘଟଣା ପରିପ୍ରେକ୍ଷୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରେଳ ମନ୍ତ୍ରୀ ଶ୍ରୀ ଅଶ୍ୱିନୀ ବୈଷ୍ଣବଙ୍କ ସହ ଆଲୋଚନା କରିବା ସହ ସ୍ଥିତି ସମୀକ୍ଷା କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ରେଳ ମନ୍ତ୍ରୀ ଶ୍ରୀ @AshwiniVaishnawଙ୍କ ସହ କଥା ହେଲି ଓ ପଶ୍ଚିମବଙ୍ଗ ରେଳ ଦୁର୍ଘଟଣାର ସ୍ଥିତି ସମୀକ୍ଷା କଲି । ଶୋକସନ୍ତପ୍ତ ପରିବାରଗୁଡିକୁ ସମବେଦନା ଜଣାଉଛି । ଅସୁସ୍ଥମାନଙ୍କ ଦ୍ରୁତ ଆରୋଗ୍ୟ କାମନା କରୁଛି ।”
ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ପ୍ରଦାନ କରାଗଲା ଆଫଗାନିସ୍ଥାନର ସର୍ବୋଚ୍ଚ ନାଗରିକ ସମ୍ମାନ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ଆଫଗାନିସ୍ଥାନର ସର୍ବୋଚ୍ଚ ନାଗରିକ ସମ୍ମାନ ଅମିର ଅମାନୁଲ୍ଲା ଖାନ ସମ୍ମାନରେ ସମ୍ମାନିତ କରାଯାଇଛି । ଆଫଗାନ-ଭାରତ ବନ୍ଧୁତ୍ୱପୂର୍ଣ୍ଣ ସେତୁର ଉଦଘାଟନ ଅବସରରେ ରାଷ୍ଟ୍ରପତି ଅଶ୍ରଫ ଘନୀ ପ୍ରଧାନମନ୍ତ୍ରୀ ଶ୍ରୀ ମୋଦିଙ୍କୁ ଏହି ସମ୍ମାନ ପ୍ରଦାନ କରିଥିଲେ । ପୁରସ୍କାର ପାଇବା ପରେ ପ୍ରଧାନମନ୍ତ୍ରୀ ତାଙ୍କର ଭାବାବେଗକୁ ନିଜ ଟ୍ୱିଟର ପୃଷ୍ଠାରେ ଉଲ୍ଲେଖ କରିଛନ୍ତି…….. “ଅମିର ଅମାନୁଲ୍ଲା ଖାନ ସମ୍ମାନ ପ୍ରଦାନ କରାଯାଇଥିବାରୁ ମୁଁ ଆଫଗାନିସ୍ଥାନ ସରକାରଙ୍କ ନିକଟରେ ଗଭୀର କୃତଜ୍ଞତା ଜ୍ଞାପନ କରୁଛି” । ଆଫଗାନବାସୀ ଏବଂ ବିଶ୍ୱ ନେତାଙ୍କୁ ସେମାନଙ୍କର ଉଲ୍ଲେଖନୀୟ ସେବା ଓ ଅବଦାନ ନିମନ୍ତେ ଆଫଗାନ ସରକାରଙ୍କ ପକ୍ଷରୁ ଏହି ସର୍ବୋଚ୍ଚ ନାଗରିକ ସମ୍ମାନ ପ୍ରଦାନ କରାଯାଇଥାଏ । ଏହି ସମ୍ମାନର ବିପରୀତ ପାର୍ଶ୍ଵରେ ଲେଖାଥିବା ମାନପତ୍ର ହେଲା – “ନିଶାନ-ଇ ଦାୱଲତି ଘାଜି ଅମିର ଅମାନୁଲ୍ଲା ଖାନ”, କିମ୍ବା “ଷ୍ଟେଟ ଅର୍ଡର ଅଫ ଘାଜି ଅମୀର ଅମାନୁଲ୍ଲା ଖାନ” । ଅମୀର ଅମାନୁଲ୍ଲା ଖାନ ସମ୍ମାନ ହେଉଛି ଆଫଗାନିସ୍ଥାନର ସର୍ବୋଚ୍ଚ ବେସାମରିକ ନାଗରିକ ସମ୍ମାନ । ଆଫଗାନିସ୍ଥାନର ମହାନ ବରପୁତ୍ର ତଥା ବରେଣ୍ୟ ଆଫଗାନ ସ୍ୱାଧୀନତା ସଂଗ୍ରାମୀ ଅମାନୁଲ୍ଲା ଖାନ (ଘାଜି)ଙ୍କ ନାମରେ ଏହି ପୁରସ୍କାର ନାମିତ ହୋଇଛି । ଅମାନୁଲ୍ଲା ଖାନ ୧୯୧୯ ରୁ ୧୯୨୯ ମଧ୍ୟରେ ଆଫଗାନ ଅମିରତନ୍ତ୍ରର ମୁଖ୍ୟ ଶାସକ ଥିଲେ ଯାହାଙ୍କ ନେତୃତ୍ୱରେ ଆଫଗାନିସ୍ଥାନ ସ୍ୱାଧୀନତା ହାସଲ କରିଥିଲା । ରାଜା ଅମାନୁଲ୍ଲା ଖାନ ଆଫଗାନିସ୍ଥାନ ପାଇଁ ଏକ ଆଧୁନିକ ସମ୍ବିଧାନ ପ୍ରସ୍ତୁତ କରିଥିଲେ ଯେଉଁଥିରେ ପ୍ରତ୍ୟେକ ନାଗରିକଙ୍କୁ ସମାନ ଅଧିକାର ଏବଂ ବ୍ୟକ୍ତି ସ୍ୱାଧୀନତାକୁ ସୁନିଶ୍ଚିତ କରାଯାଇଥିଲା । ରାଜା ଅମାନୁଲ୍ଲା ତାଙ୍କ ଦେଶରେ ପୁଅ ଓ ଝିଅଙ୍କ ଉଚ୍ଚଶିକ୍ଷା ଏବଂ ସହଶିକ୍ଷା ଦିଗରେ କାର୍ଯ୍ୟ କରିବା ସଙ୍ଗେ ସଙ୍ଗେ ୟୁରୋପ ଏବଂ ଏସିଆ ସହ ବାଣିଜ୍ୟ କାରବାର ବୃଦ୍ଧି ଘଟାଇଥିଲେ । ରାଜା ଅମାନୁଲ୍ଲାଙ୍କର ଭବିଷ୍ୟଦୃଷ୍ଟି ଏକ ଆଧୂନିକ ଏବଂ ସ୍ୱତନ୍ତ୍ର ଆଫଗାନିସ୍ଥାନ ଗଠନ ଲାଗି ଉଦ୍ଦିଷ୍ଟ ଥିଲା ଯାହାର କି ଆଜି ମଧ୍ୟ ପ୍ରାସଙ୍ଗିକତା ରହିଛି । ରାଜା ଅମାନୁଲ୍ଲା ଭାରତ ସହିତ ଦୃଢ ସଂପର୍କ ସ୍ଥାପନ କରିଥିଲେ ଏବଂ ୧୯୨୯ରେ ସେ ସ୍ୱଳ୍ପ ସମୟ ପାଇଁ ଭାରତରେ ରହଣୀ କରିଥିଲେ । ଏବେ ଦୁଇଦେଶ ମଧ୍ୟରେ ଗଢିଉଠୁଥିବା ସୁଦୃଢ ଭାଗିଦାରୀତା ତାଙ୍କର ଭାରତ ପ୍ରୀତିର ନିଦର୍ଶନ ମାତ୍ର । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ସମ୍ମାନ ପାଇବାରେ ହେଉଛନ୍ତି ପ୍ରଥମ ଭାରତୀୟ ଏବଂ ବିଶ୍ୱର କେତେକ ହାତ ଗଣତି ପ୍ରମୁଖ ନେତୃବର୍ଗଙ୍କ ମଧ୍ୟରେ ଅନ୍ୟତମ । ଭାରତ-ଆଫଗାନିସ୍ଥାନ ବନ୍ଧୁତାକୁ ଏକ ନୂତନ ଦିଗଦର୍ଶନ ଦେବା ଏବଂ ଏହି ମୈତ୍ରୀପୂର୍ଣ୍ଣ ସମ୍ବନ୍ଧକୁ ଏକ ଅଦ୍ୱିତୀୟ ସ୍ତରକୁ ନେବା କ୍ଷେତ୍ରରେ ଉଲ୍ଲେଖନୀୟ ବ୍ୟକ୍ତିଗତ ଅବଦାନ ପାଇଁ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କୁ ଏହି ସମ୍ମାନ ପ୍ରଦାନ କରାଯାଇଛି । ଆଫଗାନିସ୍ଥାନ ସରକାର ୨୦୦୬ ମସିହାରେ ଏହି ପୁରସ୍କାର ଗଠନ କରିଥିଲେ । ମର୍ଯ୍ୟାଦାପୂର୍ଣ୍ଣ ଅମୀର ଅମାନୁଲ୍ଲା ଖାନ ଘାଜି ସମ୍ମାନ ଗ୍ରହଣ କରିଥିବା ଅନ୍ୟ ବିଶ୍ୱ ନେତୃବୃନ୍ଦମାନେ ହେଲେ – ମାର୍କିନ (ଆମେରିକା) ରାଷ୍ଟ୍ରପତି ଜର୍ଜ ବୁଶ୍, କାଜାକିସ୍ଥାନ ରାଷ୍ଟ୍ରପତି ନୁରସୁଲତାନ ନଜରବାୟେଭ, ତୁର୍କୀର ରାଷ୍ଟ୍ରପତି ରିସେପ ତାୟୀତ ଏରଡୋଗାନ, ନାଟୋର ସେନାଧକ୍ଷ ଜେମ୍ସ ଜୋନ୍ସ, ଆଫଗାନିସ୍ଥାନର ପୂର୍ବତନ ରାଷ୍ଟ୍ରପତି ତଥା ଧାର୍ମିକ ନେତା ସିବଘାତଉଲ୍ଲା ମୁଜାଦେଦି ଏବଂ ଆଫଗାନିସ୍ଥାନର ପ୍ରଧାନ ବିଚାରପତି ଅବ୍ଦୁଲ ସଲାମ ଆଜିମି ଅନ୍ୟତମ ।
ପଞ୍ଜାବର ଭାଟିଣ୍ଡାଠାରେ ନୂଆ ଏମ୍ସ ପ୍ରତିଷ୍ଠା ପ୍ରସ୍ତାବକୁ କେବିନେଟର ସ୍ୱୀକୃତି

ପଞ୍ଜାବର ଭାଟିଣ୍ଡାଠାରେ ଅଖିଳ ଭାରତ ଆୟୁର୍ବିଜ୍ଞାନ ପ୍ରତିଷ୍ଠାନ (ଏମ୍ସ)ର ନୂତନ ଶାଖା ପ୍ରତିଷ୍ଠା ପ୍ରସ୍ତାବକୁ କେନ୍ଦ୍ର କେବିନେଟ ଅନୁମୋଦନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର (27.07.2017) ଅନୁଷ୍ଠିତ କେବିନେଟ ବୈଠକରେ ଏହି ପ୍ରସ୍ତାବକୁ ସ୍ୱୀକୃତି ମିଳିଛି । ପ୍ରଧାନମନ୍ତ୍ରୀ ସ୍ୱାସ୍ଥ୍ୟ ସୁରକ୍ଷା ଯୋଜନା କାର୍ଯ୍ୟକ୍ରମ ଅନୁସାରେ ସେଠାରେ ଏକ 750 ଶଯ୍ୟା ବିଶିଷ୍ଟ ହସ୍ପିଟାଲ ମଧ୍ୟ ସ୍ଥାପନ କରାଯିବ ଯେଉଁଥିରେ ଆପାତକାଳୀନ/ଟ୍ରମା ଶଯ୍ୟା, ଆୟୁଷ ଶଯ୍ୟା, ଘରୋଇ ଶଯ୍ୟା, ଆଇସିୟୁ, ସ୍ପେଶାଲିଟି ଓ ସୁପରସ୍ପେଶାଲିଟି ଶଯ୍ୟା ରହିବ । ଏତଦ ବ୍ୟତୀତ ଏହି ହସ୍ପିଟାଲ ସହ ଏକ ପ୍ରଶାସନିକ ବ୍ଲକ, ଆୟୁଷ ବ୍ଲକ, ପ୍ରେକ୍ଷାଳୟ, ରାତ୍ରୀ ଆଶ୍ରୟସ୍ଥଳୀ, ହୋଷ୍ଟେଲ ଓ ଆବାସିକ ବ୍ୟବସ୍ଥା ମଧ୍ୟ ରହିବ । 925 କୋଟି ଟଙ୍କା ବ୍ୟୟରେ ଭାଟିଣ୍ଡାଠାରେ ଏମ୍ସ ସ୍ଥାପନ କରାଯିବ । ଭାଟିଣ୍ଡା ଏମ୍ସ ପଞ୍ଜାବର ଜନସାଧାରଣଙ୍କୁ ସୁପର ସ୍ପେଶାଲିଟି ସ୍ୱାସ୍ଥ୍ୟସେବା ଯୋଗାଣ ସହ ଅନେକ ଡାକ୍ତର ଓ ଅନ୍ୟ ସ୍ୱାସ୍ଥ୍ୟକର୍ମୀ ସୃଷ୍ଟି କରିବ । ଯାହାକି ଜାତୀୟ ସ୍ୱାସ୍ଥ୍ୟ ମିଶନର ଲକ୍ଷ୍ୟ ପୂରଣ କରିବ । ସରକାରଙ୍କ ସ୍ୱୀକୃତି ପ୍ରଦାନ ପରେ 48 ମାସ ମଧ୍ୟରେ ଏହି ପ୍ରକଳ୍ପ କାର୍ଯ୍ୟ ଶେଷ ହେବ ।
ଦେଶବ୍ୟାପୀ ବିଭିନ୍ନ ପର୍ବ ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଦେଶବ୍ୟାପୀ ବିଭିନ୍ନ ପର୍ବପର୍ବାଣୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜନସାଧାରଣଙ୍କୁ ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି । “ବିଭିନ୍ନ ପର୍ବ ଅବସରରେ ଦେଶବ୍ୟାପୀ ଜନସାଧାରଣଙ୍କୁ ଶୁଭେଚ୍ଛା । ଏହି ପବିତ୍ର ଦିନ ସମସ୍ତଙ୍କ ଜୀବନରେ ସୁଖ ଏବଂ ସମୃଦ୍ଧି ଆଣିଦେଉ । ବଙ୍ଗାଳୀ ବନ୍ଧୁମାନଙ୍କୁ ଶୁଭ ନବବର୍ଷ । ପୋଇଲା ବୈଶାଖ ଅବସରରେ ସମସ୍ତଙ୍କୁ ଶୁଭେଚ୍ଛା ଏବଂ ଏହି ବର୍ଷଟି ସମସ୍ତଙ୍କ ପାଇଁ ଶୁଭଦାୟକ ହେବ ବୋଲି ପ୍ରାର୍ଥନା । ବୋହାଗ ବିହୁର ପବିତ୍ର ଅବସରରେ ଆସାମବାସୀଙ୍କୁ ଶୁଭେଚ୍ଛା ଜଣାଉଛି । ମୋର ତାମିଲ ଭାଇ ଭଉଣୀମାନଙ୍କୁ ପୁଠାଣ୍ଡୁ ଅବସରରେ ଶୁଭେଚ୍ଛା ଜଣାଉଛି । ଏହି ବର୍ଷଟି ଆପଣମାନଙ୍କ ପାଇଁ ସୁଖ, ସମୃଦ୍ଧି ଓ ସ୍ୱାସ୍ଥ୍ୟପ୍ରଦ ବର୍ଷ ହେଉ । ବିଶୁର ସ୍ୱତନ୍ତ୍ର ଅବସରରେ, କେରଳ ବାସୀଙ୍କୁ ଶୁଭେଚ୍ଛା ଜଣାଉଛି । ଏହି ବର୍ଷ ସମୃଦ୍ଧି ଓ ଉତ୍ତମ ସ୍ୱାସ୍ଥ୍ୟ ନେଇଆସିବ ବୋଲି ପ୍ରାର୍ଥନା । ପ୍ରିୟ ଓଡିଶାବାସୀଙ୍କୁ ମହାବିଷୁବ ସଂକ୍ରାନ୍ତିର ଅଭିନନ୍ଦନ । ନବବର୍ଷରେ ଆପଣମାନଙ୍କ ସକଳ ଆଶା ଓ ଅଭିଳାଷ ପୂରଣ ହେଉ ବୋଲି ପ୍ରଧାନମନ୍ତ୍ରୀ ଶୁଭକାମନା” ଜଣାଇଛନ୍ତି । କ୍ରମାଗତ ଟ୍ୱିଟ ଜରିଆରେ ପ୍ରଧାନମନ୍ତ୍ରୀ ଏହି ବାର୍ତ୍ତା ଦେଇଛନ୍ତି ।
ପଞ୍ଚଦଶ ଅର୍ଥ ଆୟୋଗ ଗଠନ ପ୍ରସ୍ତାବକୁ କେନ୍ଦ୍ରର ମଞ୍ଜୁରି

ଖୁବ ଶୀଘ୍ର ପଞ୍ଚଦଶ ଅର୍ଥ ଆୟୋଗ ଗଠନ କରାଯିବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ଏହି ନିଷ୍ପତ୍ତି ନିଆଯାଇଛି । ସମ୍ବିଧାନର ଧାରା- 280 (1) ଆଧାରରେ ଏହି ଅର୍ଥ ଆୟୋଗ ଗଠନ କରାଯିବାର ବିଧି ବ୍ୟବସ୍ଥା ରହିଛି । ପଞ୍ଚଦଶ ଅର୍ଥ ଆୟୋଗଙ୍କ ଗଠନ ଓ କାର୍ଯ୍ୟଧାରା ନେଇ ସର୍ତ୍ତାବଳୀ ଖୁବଶୀଘ୍ର ବିଜ୍ଞାପିତ କରାଯିବ । ଗୋଟିଏ ଅର୍ଥ ଆୟୋଗଙ୍କ ଅବଧି ସରିବାକ୍ଷଣି କେନ୍ଦ୍ର ସରକାର ପ୍ରତି ପାଞ୍ଚ ବର୍ଷ ଅନ୍ତରାଳରେ ନୂତନ ଆୟୋଗ ଗଠନ କରିଥାନ୍ତି । ଏହି ଆୟୋଗ କେନ୍ଦ୍ର ଓ ରାଜ୍ୟ ସରକାରମାନଙ୍କ ମଧ୍ୟରେ ଟିକସ ଭଣ୍ଡାର ଓ ଅନୁଦାନ ଆବଂଟନ ନେଇ ସୂତ୍ର ପ୍ରସ୍ତୁତ କରିବା ସହ ଅନେକ ଆର୍ଥିକ ବ୍ୟାପାରରେ କେନ୍ଦ୍ର ଓ ରାଜ୍ୟକୁ ସୁପାରିଶ ମାନ କରିଥାନ୍ତି । ଚତୁର୍ଦ୍ଦଶ ଅର୍ଥ ଆୟୋଗ 02.01.2013ରେ ଗଠନ କରାଯାଇଥିଲା ଏବଂ ଏହି ଆୟୋଗ 15 ଡିସେମ୍ବର 2014ରେ ତାଙ୍କ ରିପୋର୍ଟ ପ୍ରଦାନ କରିଥିଲେ । ଚତୁର୍ଦ୍ଦଶ ଅର୍ଥ ଆୟୋଗଙ୍କ ସୁପାରିଶ କାର୍ଯ୍ୟକାରିତାର ଅବଧି 2019-20 ଆର୍ଥିକ ବର୍ଷ ପର୍ଯ୍ୟନ୍ତ ବଳବତ୍ତର ରହିବ । ଏଠାରେ ସୂଚନା ଦିଆଯାଇପାରେ ଯେ, ପଞ୍ଚଦଶ ଅର୍ଥ ଆୟୋଗଙ୍କ ସୁପାରିଶ ଏପ୍ରିଲ ପହିଲା 2020ରୁ 5 ବର୍ଷ ପାଇଁ କାର୍ଯ୍ୟକାରୀ କରାଯିବ ।
ଜନସ୍ୱାସ୍ଥ୍ୟ ସଚେତନତା ଓ ପେଣ୍ଟିଂ ପାଇଁ ଯୁବ କଳାକାରଙ୍କୁ ପ୍ରଧାନମନ୍ତ୍ରୀଙ୍କ ପ୍ରଶଂସ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବେଙ୍ଗାଲୁରୁର ଜଣେ ୨୦ବର୍ଷ ବୟସ୍କ ଛାତ୍ରଙ୍କ ନିକଟରୁ ଚିଠି ଲେଖି ତାଙ୍କ ଦ୍ୱାରା ପ୍ରସ୍ତୁତ ନିଜର ଦୁଇଟି ପେଣ୍ଟିଂର ଉଚ୍ଚପ୍ରଶଂସା କରିଛନ୍ତି । ଏହି ଛାତ୍ର ଷ୍ଟିଭେନ ହ୍ୟାରିସ ପ୍ରଧାନମନ୍ତ୍ରୀଙ୍କ ନିକଟରୁ ନିଜ ଦ୍ୱାରା ପ୍ରସ୍ତୁତ ମୋଦୀଙ୍କର ଦୁଇଟି ସୁନ୍ଦର ପେଣ୍ଟିଂ ପଠାଇବା ସହ ଏକ ଚିଠି ମଧ୍ୟ ଲେଖିଥିଲେ । ଏହା ପାଇବା ପରେ ପ୍ରଧାନମନ୍ତ୍ରୀ ସେହି ଛାତ୍ରଙ୍କୁ ଉତ୍ସାହିତ କରି ତାଙ୍କ ପାଖକୁ ଏକ ପତ୍ର ଲେଖି ତାଙ୍କ ପେଣ୍ଟିଂ ଓ ଉଦ୍ୟମର ଉଚ୍ଚ ପ୍ରଶଂସା କରିଛନ୍ତି । ସେ ଚିଠିରେ ପ୍ରଧାନମନ୍ତ୍ରୀ ଲେଖିଛନ୍ତି ଯେ ସୃଜନାତ୍ମକ କ୍ଷେତ୍ରରେ ଯୁବକଯୁବତୀଙ୍କର ଆଗ୍ରହ ଓ ଧ୍ୟାନକୁ ଦେଖିବା ବେଶ୍ ଆନନ୍ଦଦାୟକ । “ତୁମ ପେଣ୍ଟିଂ ତୁମର ଗଭୀର ଅନୁଭବର ପ୍ରତିଭାକୁ ସୂଚାଉଛି । ଏଥିରେ ଯେଉଁ ସୂକ୍ଷ୍ମ କଳାତ୍ମକ ପ୍ରଦର୍ଶନ ଅତ୍ୟନ୍ତ ନିଖୁଣଭାବେ ହୋଇଛି ତାହା ବେଶ୍ ହୃଦୟସ୍ପର୍ଶୀ । ସାଂମ୍ପ୍ରତିକ ଜଟିଳ ପରିସ୍ଥିତିରେ ଏହି ଯୁବ କଳାକାର ଜଣକ ଜନସ୍ୱାସ୍ଥ୍ୟ ଓ କଲ୍ୟାଣ ପାଇଁ ଯେଉଁ ମତାମତ ଲେଖିଛନ୍ତି ପ୍ରଧାନମନ୍ତ୍ରୀ ତାହାର ଉଚ୍ଚ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ତାଙ୍କ ଚିଠିରେ ଲେଖିଛନ୍ତି,, “ ଟିକାଦାନ ଅଭିଯାନ ଓ ଅନୁଶାସନ ସହିତ ୧୩୦କୋଟି ଭାରତୀୟଙ୍କ ସାମୁହିକ ଉଦ୍ୟମ ମହାମାରୀ ବିରୋଧୀ ଲଢେଇରେ ଆମକୁ ବଳ ଦେଇଛି” । ସକାରରାତ୍ମକ ବାର୍ତ୍ତା ପ୍ରଚାର ପାଇଁ ଷ୍ଟିଭେନଙ୍କ ଉଦ୍ୟମ ଦ୍ୱାରା ଲୋକେ ଅନୁପ୍ରାଣିତ ହେବେ ବୋଲି ପ୍ରଧାନମନ୍ତ୍ରୀ ଆଶା ପ୍ରକାଶ କରିଛନ୍ତି । ଷ୍ଟିଭେନ ତାଙ୍କ ଚିଠିରେ ପ୍ରଧାନମନ୍ତ୍ରୀଙ୍କୁ ଲେଖିଥିଲେ ଯେ ସେ ୧୫ବର୍ଷ ଧରି ପେଣ୍ଟିଂ କରି ଆସୁଛନ୍ତି ଏବଂ ବିଭିନ୍ନ ସ୍ତରରେ ୧୦୦ରୁ ଅଧିକ ପୁରସ୍କାର ପାଇଛନ୍ତି । ସେ ପ୍ରଧାନମନ୍ତ୍ରୀଙ୍କୁ ତାଙ୍କ ପ୍ରେରଣାର ଉତ୍ସ ଭାବେ ଉଲ୍ଲେଖ କରିବା ସହିତ କରୋନାର ମୁକାବିଲା ପାଇଁ ଚାଲିଥିବା ଟିକାଦାନ ଅଭିଯାନକୁ ପ୍ରଶଂସା କରିଛନ୍ତି । ଷ୍ଟିଭେନ ହ୍ୟାରିସ ପ୍ରଧାନମନ୍ତ୍ରୀଙ୍କର ଯେଉଁ ଦୁଇଟି ପେଣ୍ଟିଂ କରିଛନ୍ତି ତା’ର ଫଟୋ ତଳେ ଦିଆଯାଇଛି ।
ରେଳବାଇ କ୍ଷେତ୍ରରେ ଭାରତ-ସ୍ୱିଜରଲାଣ୍ଡ ବୈଷୟିକ ବୁଝାମଣା ନେଇ କ୍ୟାବିନେଟକୁ ଅବଗତ କରାଗଲା

ରେଳ କ୍ଷେତ୍ରରେ ଜ୍ଞାନକୌଶଳ ସହଯୋଗ ପାଇଁ ଭାରତର ରେଳ ମନ୍ତ୍ରଣାଳୟ ଓ ସ୍ୱିସ୍ କନଫେଡେରେସନର ଫେଡ଼େରାଲ ଡିପାର୍ଟମେଣ୍ଟ ଅଫ ଦି ଏନଭର୍ଣ୍ଣମେଣ୍ଟ, ଟ୍ରାନ୍ସପୋର୍ଟ, ଏନର୍ଜି ଏଣ୍ଡ କମ୍ୟୁନିକେସନ ମଧ୍ୟରେ ଏକ ବୁଝାମଣା ପତ୍ର(ଏମଓୟୁ) ସ୍ୱାକ୍ଷରିତ ହୋଇଛି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟକୁ ଏହି ବୁଝାମଣା ନେଇ ଅବଗତ କରାଯାଇଛି । ଏହି ଏମଓୟୁ 2017 ଅଗଷ୍ଟ 31 ତାରିଖରେ ସ୍ୱାକ୍ଷର ହୋଇଥିଲା । ଏହି ଏମଓୟୁ ଦ୍ୱାରା ନିମ୍ନଲିଖିତ କ୍ଷେତ୍ରରେ ଜ୍ଞାନକୌଶଳ ସହଯୋଗ ମିଳିବ । କ- ଟ୍ରାକ୍ସନ ରୋଲିଂ ଷ୍ଟକ ଖ- ଇଏମୟୁ ତଥା ଟ୍ରେନ ସେଟସ ଗ- ଟ୍ରାକ୍ସନ ପ୍ରୋପଲସନ ଉପକରଣ ଘ- ଭଡ଼ା ଓ ଯାତ୍ରୀ କାର ଙ- ଟିଲିଙ୍ଗ ଟ୍ରେନ ଚ- ରେଳବାଇ ବିଦ୍ୟୁତକରଣ ଲାଗି ଉପକରଣ ଛ- ଟ୍ରେନ ସିଡ୍ୟୁଲିଙ୍ଗ ଓ ପରିଚାଳନାରେ ଉନ୍ନତି ଜ- ରେଳ ଷ୍ଟେସନ ଆଧୁନିକୀକରଣ ଝ ମଲଟିମଡାଲ ଟ୍ରାନ୍ସପୋର୍ଟ ଞ୍ଜ- ସୁଡ଼ଙ୍ଗ ନିର୍ମାଣ ସମ୍ବନ୍ଧୀୟ ପ୍ରଯୁକ୍ତିବିଦ୍ୟା
ସରକାରୀ ଗସ୍ତରେ ଲୁମ୍ବିନୀ, ନେପାଳରେ ପହଞ୍ଚିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପବିତ୍ର ବୁଦ୍ଧ ଜୟନ୍ତୀ ଅବସରରେ ସରକାରୀ ଗସ୍ତରେ ନେପାଳର ଲୁମ୍ବିନୀ ଠାରେ ପହଁଚିଛନ୍ତି । ୨. ପ୍ରଧାନମନ୍ତ୍ରୀ ମୋଦୀ ଲୁମ୍ବିନୀରେ ପହଞ୍ଚିବା ପରେ ନେପାଳ ପ୍ରଧାନମନ୍ତ୍ରୀ ଶ୍ରୀ ଶେର ବାହାଦୂର ଦେଉବା, ତାଙ୍କ ପତ୍ନୀ ଡଃ ଅର୍ଜୁ ରାଣା ଦେଉବା ଓ ନେପାଳ ସରକାରଙ୍କ ବହୁ ମନ୍ତ୍ରୀ ତାଙ୍କୁ ସ୍ୱାଗତ କରିଥିଲେ । ୩. ପ୍ରଧାନମନ୍ତ୍ରୀ ଭାବେ ଏହା ତାଙ୍କର ପଞ୍ଚମ ନେପାଳ ଓ ପ୍ରଥମ ଲୁମ୍ବିନୀ ଗସ୍ତ ।
ବସ୍ତୁ ଓ ସେବା କର (ରାଜ୍ୟଗୁଡ଼ିକୁ କ୍ଷତିପୂରଣ) ଆଇନ-2017ରେ ସଂଶୋଧନ ଲାଗି ଅଧ୍ୟାଦେଶ ଜାରି ପ୍ରସ୍ତାବକୁ କ୍ୟାବିନେଟର ଅନୁମୋଦନ

ବସ୍ତୁ ଓ ସେବା କର (ରାଜ୍ୟଗୁଡ଼ିକୁ କ୍ଷତିପୂରଣ) ଆଇନ, 2017ରେ ଆବଶ୍ୟକ ସଂଶୋଧନ କରାଯିବ । ଏଥିଲାଗି ଅଧ୍ୟାଦେଶ ଜାରି କରିବା ଉଦ୍ଦେଶ୍ୟରେ ଅର୍ଥ ମନ୍ତ୍ରଣାଳୟ ଦେଇଥିବା ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ଅନୁମୋଦନ ସର୍ବାଧିକ ଦରବୃଦ୍ଧିକୁ ଅନୁମତି ଦେବ, ଯାହା ଉପରେ କ୍ଷତିପୂରଣ ଉପଟିକସ 15%ରୁ 25% ପର୍ଯ୍ୟନ୍ତ ଆଦାୟ କରାଯାଇପାରିବ । ସେଗୁଡ଼ିକ ହେଲା: କ) ଡ୍ରାଇଭର ସମେତ 13 ଜଣ ଠାରୁ କମ ଯାତ୍ରୀ ପରିବହନ କରୁଥିବା ପରିବହନ ଯାନ (ସବହେଡିଂ 870210, 870220, 870230, ଏବଂ 870290 ଅଧିନରେ ଆସୁଥିବା); ଏବଂ ଖ) 8703 ହେଡିଂ ଅଧୀନରେ ଆସୁଥିବା ମୋଟର ଯାନ । ଅଗଷ୍ଟ, 2017ରେ ହୋଇଥିବା ଜିଏସଟି ପରିଷଦ ବୈଠକରେ ଏହା ହୃଦବୋଧ ହୋଇଥିଲା ଯେ ଜିଏସଟି ଲାଗୁ ହେବା ପରେ ଜିଏସଟି ପୂର୍ବବର୍ତ୍ତୀ ମୋଟ ଟିକସ ତୁଳନାରେ ମୋଟର ଯାନ ଉପରେ ମୋଟ ଟିକସ (ଜିଏସଟି+କ୍ଷତିପୂରଣ ସେସ) ହ୍ରାସ ପାଇଛି । ଏହାପରେ 8702 ଏବଂ 8703 ହେଡିଂ ଅଧୀନରେ ଆସୁଥିବା ମୋଟର ଯାନ ଉପରେ କ୍ଷତିପୂରଣ ଟିକସ 15%ରୁ 25%କୁ ବଢ଼ାଇବା ଲାଗି ଜିଏସଟି ପରିଷଦ ସୁପାରିସ କରିଥିଲେ । ପରବର୍ତ୍ତୀ କାଳରେ ଜିଏସଟି ପରିଷଦ ଦ୍ୱାରା ମୋଟର ଯାନ ଉପରେ କ୍ଷତିପୂରଣ ଉପକାର/ସେସର ପ୍ରଭାବିତ ଦର ବୃଦ୍ଧି ପ୍ରସଙ୍ଗ ବିବେଚନା କରାଯିବ ।
ମହିଳା ୫୩ କିଲୋଗ୍ରାମ କୁସ୍ତିରେ ସ୍ୱର୍ଣ୍ଣପଦକ ବିଜେତା ଭିନେଶ ଫୋଗଟଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ମହିଳା ୫୩ କିଲୋଗ୍ରାମ ବର୍ଗ କୁସ୍ତିରେ ସ୍ୱର୍ଣ୍ଣପଦକ ବିଜେତା ଭିନେଶ ଫୋଗଟଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “@Phogat_Vinesh ଆଜି ଜିତିଥିବା ସ୍ୱର୍ଣ୍ଣପଦକ ଖୁବ ସ୍ୱତନ୍ତ୍ର । ସେ ଭାରତର ଅନ୍ୟତନ ଶ୍ରେଷ୍ଠ କ୍ରୀଡାବିତ ଓ ଏହା ତାଙ୍କର ଲଗାତର ତୃତୀୟ ରାଜ୍ୟଗୋଷ୍ଠୀ କ୍ରୀଡା ସ୍ୱର୍ଣ୍ଣପଦକ । ସେ କ୍ରୀଡା ନୈପୁଣ୍ୟ ଓ ପ୍ରତିବଦ୍ଧତାର ପ୍ରତୀକ । ତାଙ୍କୁ ଅଭିନନ୍ଦନ ।#Cheer4India”
ଉଜ୍ଜଳା ଯୋଜନାର ହିତାଧିକାରୀଙ୍କ ସହ ମତ ବିନିମୟ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଉଜ୍ଜଳା ଯୋଜନାର 100ରୁ ଅଧିକ ହିତାଧିକାରୀ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ତାଙ୍କ ବାସଭବନରେ ସାକ୍ଷାତ କରି ମତ ବିନିମୟ କରିଛନ୍ତି । ବିଭିନ୍ନ ରାଜ୍ୟରୁ ମହିଳା ହିତାଧିକାରୀମାନେ ରାଷ୍ଟ୍ରପତି ଭବନରେ ଆଜି ରାଷ୍ଟ୍ରପତି ଶ୍ରୀ ରାମ ନାଥ କୋବିନ୍ଦଙ୍କ ଦ୍ଵାରା ଆୟୋଜିତ ଏଲପିଜି ପଞ୍ଚାୟତରେ ଭାଗନେବା ପାଇଁ ଦିଲ୍ଲୀ ଆସିଥିଲେ । ପ୍ରଧାନମନ୍ତ୍ରୀଙ୍କ ସହ ଅନୌପଚାରିକ କଥାବାର୍ତ୍ତା ବେଳେ ହିତାଧିକାରୀମାନେ ଏଲପିଜି ରନ୍ଧନ ଗ୍ୟାସ ସେମାନଙ୍କ ଜୀବନରେ କିଭଳି ଉନ୍ନତି ଆଣିଛି ତାହା ବର୍ଣ୍ଣନା କରିଥିଲେ । ପ୍ରଧାନମନ୍ତ୍ରୀ ଏହି ଅବସରରେ ହିତାଧିକାରୀମାନଙ୍କୁ ସେମାନଙ୍କ ଦୈନନ୍ଦିନ କର୍ମମୟ ଜୀବନର ବିଭିନ୍ନ ଦିଗ ଉପରେ ଆଲୋକପାତ କରିବାକୁ ଉତ୍ସାହିତ କରିଥିଲେ । ହିତାଧିକାରୀମାନଙ୍କ ଅଭିମତାକୁ ଆଧାର କରି ପ୍ରଧାନମନ୍ତ୍ରୀ ସୌଭାଗ୍ୟ ଯୋଜନା ସମ୍ପର୍କରେ ମଧ୍ୟ ବର୍ଣ୍ଣନା କରିଥିଲେ । କେନ୍ଦ୍ର ସରକାର ପ୍ରତି ଗରିବ ଘରକୁ ବିଜୁଳି ଯୋଗାଇ ଦେବା ଲାଗି ଏହି ଯୋଜନା ଆରମ୍ଭ କରିଛନ୍ତି । ମତ ବିନିମୟ କାଳରେ ପ୍ରଧାନମନ୍ତ୍ରୀ କନ୍ୟା ସନ୍ତାନ ପ୍ରତି ପରିବାର ଓ ସମାଜରେ ହେଉଥିବା ସମସ୍ତ ପ୍ରକାର ବାଛ ବିଚାରକୁ ଦୂର କରିବା ଲାଗି ପରାମର୍ଶ ଦେଇଥିଲେ । ପ୍ରତ୍ୟେକ ଗାଁକୁ ପରିଷ୍କାର ପରିଚ୍ଛନ ରଖିବା ଏବଂ ସ୍ଵଚ୍ଛତା ଅଭିଯାନ ଜାରି ରଖିବା ଲାଗି ସେ କହିଥିଲେ । ଏହା ଦ୍ଵାରା ପ୍ରତ୍ୟେକ ପରିବାର ଓ ଗ୍ରାମରେ ପରିମଳ ସୁରକ୍ଷା ସହ ସ୍ୱାସ୍ଥ୍ୟ ରକ୍ଷା ମଧ୍ୟ ହୋଇପାରିବ । ଉଜ୍ଜଳା ଯୋଜନା ଭଳି ଏହା ପରିବାରର ସାମଗ୍ରିକ ସ୍ୱାସ୍ଥ୍ୟ ରକ୍ଷା ଦିଗରେ ସହାୟକ ହେବ ବୋଲି ପ୍ରଧାନମନ୍ତ୍ରୀ କହିଥିଲେ । ଉଜ୍ଜଳା ଯୋଜନା ପାଇଁ ପ୍ରଧାନମନ୍ତ୍ରୀଙ୍କୁ ପ୍ରଶଂସା ଓ ସାଧୁବାଦ ଜଣାଇ କେତେକ ହିତାଧିକାରୀ ନିଜ ନିଜ ଅଞ୍ଚଳରେ ବିକାଶମୂଳକ ଆହ୍ଵାନ ସମ୍ପର୍କରେ ଆଲୋଚନା କରିଥିଲେ । ଏଥିରେ ପ୍ରଧାନମନ୍ତ୍ରୀ ମହିଳା ହିତାଧିକାରୀମାନେ ଅନୁଭୂତି ବାଣ୍ଟି ଥିବାରୁ ବେଶ ପ୍ରଶଂସା କରିଥିଲେ । କେନ୍ଦ୍ର ପେଟ୍ରୋଲିୟମ ଓ ପ୍ରାକୃତିକ ବାଷ୍ପ ମନ୍ତ୍ରୀ ଶ୍ରୀ ଧର୍ମେନ୍ଦ୍ର ପ୍ରଧାନ ଏହି ଅନୌପଚାରିକ ଆଲୋଚନା ବେଳେ ଉପସ୍ଥିତ ଥିଲେ ।
ମହାରାଷ୍ଟ୍ରରେ ସଡ଼କ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ପ୍ରଧାନମନ୍ତ୍ରୀଙ୍କ ଦୁଃଖ ପ୍ରକା

ମହାରାଷ୍ଟ୍ରର ବୁଲଧାନା ଜିଲ୍ଲାରେ ଏକ ସଡକ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀଙ୍କ ଦପ୍ତର ଏକ ଟୁଇଟରେ କହିଛି; “ବୁଲଧାନା ଜିଲ୍ଲାରେ ଏକ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବାରୁ ଦୁଃଖିତ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା ଜଣାଉଛି । ଆହତମାନେ ଶୀଘ୍ର ସୁସ୍ଥ ହୁଅନ୍ତୁ । ପିଏମ୍‍ଏନ୍‍ଆରଏଫ୍‍ରୁ ପ୍ରତ୍ୟେକ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ୨ ଲକ୍ଷ ଟଙ୍କାର ସହାୟତା ଦିଆଯିବ । ଆହତମାନଙ୍କୁ ୫୦,୦୦୦ ଟଙ୍କା ଦିଆଯିବ: ପ୍ରଧାନମନ୍ତ୍ରୀ ମୋଦୀ”
ବର୍ଗୀକରଣ ମାନକକୁ ବଦଳାଇବା ଲାଗି ସୂକ୍ଷ୍ମ, ଲଘୁ ଏବଂ ମଧ୍ୟମ ଉଦ୍ୟୋଗ ବିକାଶ ଆଇନ, 2006ରେ ସଂଶୋଧନ ଏବଂ ଲୋକସଭାରେ ପଡ଼ିରହିଥିବା ଏମଏସଏମଇଡି (ସଂଶୋଧନ) ବିଧେୟକ, 2015ରୁ ପ୍ରତ୍ୟାହାର କରିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସୂକ୍ଷ୍ମ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗର ବର୍ଗୀକରଣ ଆଧାରରେ ପରିବର୍ତ୍ତନକୁ ମଞ୍ଜୁରି ପ୍ରଦାନ କରିଛନ୍ତି । ଏହାକୁ ‘ପ୍ଳାଣ୍ଟ ଏବଂ ମେସିନାରୀ/ଉପକରଣରେ ନିବେଶ’ରୁ ବଦଳାଇ ‘ବାର୍ଷିକ କାରବାର’ କରାଯିବା ଲାଗି ପ୍ରସ୍ତାବ ରହିଛି । ଏହି ପଦକ୍ଷେପ ଦ୍ୱାରା ବ୍ୟବସାୟ କରିବା ସହଜ ହୋଇଯିବ ଏବଂ ବର୍ଗୀକୃତ ବୃଦ୍ଧିର ନିୟମ କରାଯିବ ଏବଂ ଜିଏସଟି ପରିସରରେ ନୂଆ ଟିକସ ବ୍ୟବସ୍ଥା ପ୍ରଚଳିତ ହେବ । ସୂକ୍ଷ୍ମ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗ ବିକାଶ (ଏମଏସଏମଇଡି) ଅଧିନିୟମ, 2006ର ଧାରା 7ରେ ସଂଶୋଧନ ହେବ ଏବଂ ବସ୍ତୁ ଓ ସେବା ସମ୍ପର୍କରେ ବାର୍ଷିକ କାରବାରକୁ ଧ୍ୟାନରେ ରଖି ସଂସ୍ଥାଗୁଡ଼ିକୁ ନିମ୍ନ ପ୍ରକାରରେ ବିବେଚନା କରାଯିବ । -ଯେଉଁଠି 5 କୋଟି ଟଙ୍କାରୁ ଅଧିକ ବାର୍ଷିକ କାରବାର ନଥିବ, ସେଠାରେ ସୂକ୍ଷ୍ମ ଉପକ୍ରମଗୁଡ଼ିକୁ ଗୋଟିଏ ସଂସ୍ଥା ରୂପେ ବିବେଚନା କରାଯିବ । -ଯେଉଁଠି ବାର୍ଷିକ କାରବାର 5କୋଟି ଟଙ୍କାରୁ ଅଧିକ, କିନ୍ତୁ 75 କୋଟି ଟଙ୍କାରୁ ଅଧିକ ହେବ ନାହିଁ, ସେଠାରେ ଲଘୁ ଉଦ୍ୟୋଗକୁ ଗୋଟିଏ ସଂସ୍ଥା ରୂପେ ବିବେଚନା କରାଯିବ । -ଯେଉଁଠି ବାର୍ଷିକ କାରବାର 75 କୋଟି ଟଙ୍କାରୁ ଅଧିକ କିନ୍ତୁ 250 କୋଟି ଟଙ୍କାରୁ ଅଧିକ ନୁହେଁ, ସେଠାରେ ମଧ୍ୟମ ଉଦ୍ୟୋଗକୁ ଗୋଟିଏ ସଂସ୍ଥା ରୂପେ ବିବେଚନା କରାଯିବ । -ଏହାବ୍ୟତୀତ କେନ୍ଦ୍ର ସରକାର ଅଧିସୂଚନା ଜରିଆରେ କାରବାରର ସୀମାରେ ପରିବର୍ତ୍ତନ କରିପାରନ୍ତି, ତେବେ ଏହା ଏମଏସଏମଇଡି ଅଧିନିୟମର ଧାରା 7ରେ ଉଲ୍ଲେଖ ଥିବା ସୀମାର ତିନି ଗୁଣରୁ ଅଧିକ ହେବ ନାହିଁ । ବର୍ତ୍ତମାନର ଏମଏସଏମଇଡି ଅଧିନିୟମ (ଧାରା 7)ରେ ନିର୍ମାଣ ସଂସ୍ଥା ସମ୍ପର୍କରେ ପ୍ଳାଣ୍ଟ ଏବଂ ଯନ୍ତ୍ରାଂଶରେ ନିବେଶ ଏବଂ ସେବା ଉଦ୍ୟୋଗ ଲାଗି ଉପକରଣରେ ନିବେଶ ଆଧାରରେ ସୂକ୍ଷ୍ମ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗର ବର୍ଗୀକରଣ କରାଯାଉଛି । ପ୍ଳାଣ୍ଟ ଏବଂ ଯନ୍ତ୍ରାଂଶରେ ନିବେଶର ମାନକ ସ୍ୱ-ଘୋଷଣା ଅଟେ ଯାହାପାଇଁ ପ୍ରମାଣୀକରଣ ଏବଂ ନେଣଦେଣର ବ୍ୟୟ ଆବଶ୍ୟକ । ଜିଏସଟି ନେଟୱାର୍କ ସମ୍ପର୍କରେ କାରବାରର ତଥ୍ୟକୁ ବିଶ୍ୱାସଯୋଗ୍ୟ ବୋଲି ଗ୍ରହଣ କରାଯାଇପାରେ । ଏଥିସହିତ ଅନ୍ୟ ଉପାୟ ଅନ୍ତର୍ଗତ ମଧ୍ୟ ପ୍ଳାଣ୍ଟ ଏବଂ ଯନ୍ତ୍ରାଂଶ/ଉପକରଣ, ନିଯୁକ୍ତି ସମ୍ପର୍କରେ ନିବେଶ ଆଧାରରେ ବର୍ଗୀକରଣ ସମ୍ଭବ ଅଟେ । ଏଥିରୁ ପାରଦର୍ଶୀତା ବଢ଼ିବ ଏବଂ ନିରୀକ୍ଷଣର ଆବଶ୍ୟକତା ଶେଷ ହୋଇଯିବ । ଏହାବ୍ୟତୀତ ବ୍ୟବସାୟ କରିବାର ସୁଗମତା ମଧ୍ୟ ବୃଦ୍ଧି ପାଇବ । ସଂଶୋଧନ ଦ୍ୱାରା ସରକାରଙ୍କୁ ସୂକ୍ଷ୍ମ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗର ବର୍ଗୀକରଣରେ ନମନୀୟ ଆଭିମୁଖ୍ୟ ଆପଣାଇବାରେ ସହାୟତା ମିଳିପାରିବ, ଯଦ୍ଦ୍ୱାରା ଆର୍ଥିକ ପରିଦୃଶ୍ୟରେ ବିକାଶ ହୋଇପାରିବ । ଏ ସମ୍ପର୍କରେ ଏମଏସଏମଇଡି ଅଧିନିୟମରେ ସଂଶୋଧନର ଆବଶ୍ୟକତା ରହିବ ନାହିଁ । ବର୍ଗୀକରଣ ମାନକରେ ପରିବର୍ତ୍ତନ ଦ୍ୱାରା ବ୍ୟବସାୟ କରିବାରେ ହେଉଥିବା ସୁଗମତାକୁ ପ୍ରୋତ୍ସାହନ ମିଳିବ । ଫଳସ୍ୱରୂପ ଅଭିବୃଦ୍ଧି ହାସଲ ହେବ ଏବଂ ଦେଶର ଏମଏସଏମଇ କ୍ଷେତ୍ରରେ ପ୍ରତ୍ୟକ୍ଷ ଏବଂ ପରୋକ୍ଷ ନିଯୁକ୍ତି ସୁଯୋଗ ବଢ଼ିବାର ମାର୍ଗ ପ୍ରଶସ୍ତ ହେବ ।
ରାଏବରେଲି ଏନଟିପିସି ପ୍ଳାଣ୍ଟରେ ଦୁର୍ଘଟଣାକୁ ନେଇ ପ୍ରଧାନମନ୍ତ୍ରୀଙ୍କ ଦୁଃଖ ପ୍ରକାଶ

ଉତ୍ତରପ୍ରଦେଶର ରାଏବରେଲିଠାରେ ଥିବା ଏନଟିପିସି ପ୍ଳାଣ୍ଟରେ ଦୁର୍ଘଟଣାକୁ ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୁଃଖ ପ୍ରକାଶ କରିଛନ୍ତି । “ରାଏବରେଲିଠାରେ ଏନଟିପିସି ପ୍ଳାଣ୍ଟରେ ଦୁର୍ଘଟଣାକୁ ନେଇ ମୁଁ ଗଭୀର ଭାବେ ମର୍ମାହତ । ପ୍ରାଣ ହରାଇଥିବା ବ୍ୟକ୍ତିମାନଙ୍କ ପରିବାର ସହ ମୋର ସମବେଦନା ରହିଛି । ଆହତ ବ୍ୟକ୍ତିମାନଙ୍କର ଆଶୁ ଆରୋଗ୍ୟ କାମନା କରୁଛି । ପରିସ୍ଥିତି ଉପରେ ତୀକ୍ଷ୍ଣ ନଜର ରଖାଯାଇଛି ଏବଂ ସ୍ଥିତିକୁ ସ୍ୱାଭାବିକ କରିବା ପାଇଁ ପଦାଧିକାରୀମାନେ ପ୍ରୟାସ କରୁଛନ୍ତି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପିଲା ଯୌନ ଅପରାଧ ସୁରକ୍ଷା(ପୋକ୍ସୋ) ଆଇନ-2012ରେ ସଂଶୋଧନକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଛୋଟ ପିଲାଙ୍କ ବିରୁଦ୍ଧରେ ଯୌନ ଅପରାଧ ପାଇଁ ଦଣ୍ଡକୁ ଅଧିକ କଠୋର କରିବା ନିମନ୍ତେ ବାଳ ଯୌନ ଅପରାଧ ସୁରକ୍ଷା(ପୋକ୍ସୋ) ଆଇନରେ ସଂଶୋଧନ ପ୍ରସ୍ତାବକୁ ମଞ୍ଜୁରି ପ୍ରଦାନ କରିଛନ୍ତି । ମୁଖ୍ୟ ପ୍ରସଙ୍ଗ 1- ପୋକ୍ସୋ ଆଇନ-2012କୁ ପିଲାଙ୍କ ସ୍ୱାର୍ଥ ଓ ଭଲର ସୁରକ୍ଷାକୁ ଦୃଷ୍ଟିରେ ରଖି ପିଲାଙ୍କୁ ଯୌନ ଅପରାଧ, ଯୌନ ଉତ୍ପୀଡ଼ନ ଓ ପର୍ଣ୍ଣୋଗ୍ରାଫିରୁ ସୁରକ୍ଷା ପ୍ରଦାନ କରିବା ନିମନ୍ତେ ଲାଗୁ କରାଯାଇଥିଲା । ଏହି ଅଧିନିୟମ ପିଲାଙ୍କୁ 18ବର୍ଷ ବୟସରୁ କମ୍ ବୟସର ବ୍ୟକ୍ତି ଭାବେ ପରିଭାଷିତ କରିଛି ଓ ପିଲାଙ୍କ ଶାରୀରିକ, ଭାବନାତ୍ମକ, ବୌଦ୍ଧିକ ଓ ସାମାଜିକ ବିକାଶ ସୁନିଶ୍ଚିତ କରିବା ପାଇଁ ପ୍ରତ୍ୟେକ ପର୍ଯ୍ୟାୟକୁ ଅଧିକ ମହତ୍ୱ ଦେଇ ପିଲାଙ୍କ ଶ୍ରେଷ୍ଠ ସ୍ୱାର୍ଥ ଓ କଲ୍ୟାଣକୁ ସମ୍ମାନ କରୁଛି । ଏହି ଆଇନରେ ଲିଙ୍ଗଗତ ଭେଦଭାବ ରଖାଯାଇନାହିଁ । 2- ପୋକ୍ସୋ ଆଇନ-2012ର ଧାରା-4, ଧାରା-5, ଧାରା-6,ଧାରା-14, ଧାରା-15 ଓ ଧାରା-42ରେ ସଂଶୋଧନ ପିଲା ଯୌନ ଅପରାଧର ଦିଗକୁ ଉଚିତ୍ ଢଙ୍ଗରେ ମୁକାବିଲା କରିବା ପାଇଁ ଉଦ୍ଦିଷ୍ଟ । ଏହି ସଂଶୋଧନ ଦେଶରେ ଯୌନ ଅପରାଧର ବୃଦ୍ଧି ପାଉଥିବା ପ୍ରବୃତିକୁ ରୋକିବା ନିମନ୍ତେ କଠୋର ଉପାୟ କରିବାର ଆବଶ୍ୟକତା କାରଣରୁ କରାଯାଇଛି । 3- ପିଲା ଯୌନ ଅପରାଧର ପ୍ରବୃତିକୁ ରୋକିବା ଉଦେ୍ଦଶ୍ୟରେ ଏକ ନିବାରକ ଭାବେ କାର୍ଯ୍ୟ କରିବା ନିମନ୍ତେ ଏହି ଆଇନର ଧାରା-4, ଧାରା-5 ଓ ଧାରା-6ର ସଂଶୋଧନ କରିବାର ପ୍ରସ୍ତାବ କରାଯାଇଛି । ଯାହାଫଳରେ ପିଲାଙ୍କୁ ଯୌନ ଅପରାଧରୁ ସୁରକ୍ଷା ପ୍ରଦାନ କରିବା ନିମନ୍ତେ ଆକ୍ରଣାତ୍ମକ ଯୌନ ଅପରାଧ ମାମଲାରେ ମୃତ୍ୟୁଦଣ୍ଡ ସମେତ କଠୋର ଦଣ୍ଡର ବିକଳ୍ପ ପ୍ରଦାନ କରାଯାଇପାରିବ । 4- ପ୍ରାକୃତିକ ସଙ୍କଟ ଓ ବିପର୍ଯ୍ୟୟ ସମୟରେ ପିଲାଙ୍କୁ ଯୌନ ଅପରାଧରୁ ସୁରକ୍ଷା ଓ ଆକ୍ରମଣାତ୍ମକ ଯୌନ ଅପରାଧ ଉଦ୍ଦେଶ୍ୟରୁ ପିଲାଙ୍କର ଶୀଘ୍ର ଯୌନ ପରିପକ୍ୱତା ନିମନ୍ତେ ପିଲାଙ୍କୁ ଯେକୌଣସି ପ୍ରକାରେ ହର୍ମୋନ ଅବା କୌଣସି ରସାୟନିକ ପଦାର୍ଥ ଖୁଆଇବା ମାମଲାରେ ଏହି ଅଧିନିୟମ ଧାରା-9ରେ ସଂଶୋଧନ କରିବାର ମଧ୍ୟ ପ୍ରସ୍ତାବ ରଖାଯାଇଛି । 5- ପିଲା ପର୍ଣ୍ଣୋଗ୍ରାଫିର କୁପ୍ରଭାବର ମୁକାବିଲା ପାଇଁ ପୋକସୋ ଅଧିନିୟମ-2012ର ଧାରା-14 ଓ ଧାରା-15ରେ ବି ସଂଶୋଧନ ପ୍ରସ୍ତାବ କରାଯାଇଛି । ପିଲାଙ୍କ ପର୍ଣ୍ଣୋଗ୍ରାଫି ସାମଗ୍ରୀର ନଷ୍ଟ ନକରିବା/ଉଚ୍ଛେଦ ନକରିବା/ରିପୋର୍ଟ କରିବାର ଜୋରିମାନା ରୁଜୁର ପ୍ରସ୍ତାବ କରାଯାଇଛି । ଏଭଳି ବ୍ୟକ୍ତିଙ୍କୁ ଏ ପ୍ରକାରର ସାମଗ୍ରୀର ପ୍ରସାରଣ/ପ୍ରଚାର/କୌଣସି ଅନ୍ୟ ଶୈଳୀର ପରିଚାଳନା କରିବା ମାମଲାରେ ଜେଲ ଅବା ଜୋରିମାନା ଅବା ଉଭୟ ଦଣ୍ଡାଦେଶର ପ୍ରସ୍ତାବ କରାଯାଇଛି । ନ୍ୟାୟାଳୟ ଦ୍ୱାରା ଯଥା ନିର୍ଦ୍ଧାରିତ ଆଦେଶ ଅନୁସାରେ ଏଭଳି ସାମଗ୍ରୀର କୋର୍ଟରେ ପ୍ରମାଣ ଭାବେ ଉପଯୋଗ କରିବା ପାଇଁ ରିପୋର୍ଟିଂ କରାଯାଇପାରିବ । ବ୍ୟବସାୟିକ ଉଦ୍ଦେଶ୍ୟ ନିମନ୍ତେ କୌଣସି ପିଲାଙ୍କୁ ଯେକୌଣସି ପର୍ଣ୍ଣୋଗ୍ରାଫି ସାମଗ୍ରୀର ଗଚ୍ଛିତ ରଖିବା/ ନିଜ ପାଖରେ ରଖିବା ପାଇଁ ଦଣ୍ଡର ପ୍ରାବଧାନକୁ ଅଧିକ କଠୋର କରାଯାଇଛି । ଲାଭ : ଏହି ସଂଶୋଧନରେ ଏହି ଅଧିନିୟମରେ କଠୋର ଦଣ୍ଡ ଦେବାର ପ୍ରାବଧାନକୁ ସାମିଲ କରିବା ଯୋଗୁ ପିଲା ଯୌନ ଅପରାଧର ପ୍ରବୃତ୍ତିକୁ ରୋକିବାରେ ସହାୟତା ମିଳିବାର ଆଶା କରାଯାଉଛି । ଏହାଫଳରେ ସମସ୍ୟା ସମୟରେ ନିରୀହ ପିଲାଙ୍କ ସ୍ୱାର୍ଥର ସୁରକ୍ଷା ହେବ ଓ ସେମାନଙ୍କର ସୁରକ୍ଷା ଓ ମର୍ଯ୍ୟାଦା ସୁନିଶ୍ଚିତ ହେବ । ଯୌନ ଅପରାଧ ଓ ଦଣ୍ଡର ଦିଗର ସମ୍ବନ୍ଧରେ ସ୍ପଷ୍ଟତା ଆଣିବା ଏହି ସଂଶୋଧନର ଉଦ୍ଦେଶ୍ୟ ।
ପାରାଅଲିମ୍ପିକ୍ସ-2016 ରେ ପଦକ ବିଜୟିନୀ ଦୀପା ମଲିକଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପାରାଅଲିମ୍ପିକ୍ସ-2016 ରେ ମହିଳା ସଟପୁଟ ବିଭାଗରେ ରୌପ୍ୟ ପଦକ ଜିତି ନୂଆ ଇତିହାସ ରଚିଥିବା ଦୀପା ମଲ୍ଲିକଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ଅତି ଉତ୍ତମ ପ୍ରଦର୍ଶନ ଦୀପା ! ପାରାଅଲିମ୍ପିକ୍ସରେ ତୁମର ରୌପ୍ୟ ହାସଲ ପାଇଁ ଭାରତ ଗର୍ବିତ । ହାର୍ଦ୍ଦିକ ଅଭିନନ୍ଦନ,” ବୋଲି ପ୍ରଧାନମନ୍ତ୍ରୀ କହିଥିଲେ ।
ପ୍ରଧାନମନ୍ତ୍ରୀ ଆବାସ ଯୋଜନାର ହିତାଧିକାରୀଙ୍କ ସହ ଭିଡିଓ ବ୍ରିଜ ଜରିଆରେ ମତବିନିମୟ କଲେ ପ୍ରଧାନମନ୍ତ୍ରୀ

ଭିଡିଓ ବ୍ରିଜ ଜରିଆରେ ସାରା ଦେଶରେ ଥିବା ପ୍ରଧାନମନ୍ତ୍ରୀ ଆବାସ ଯୋଜନାର ହିତାଧିକାରୀମାନଙ୍କ ସହିତ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଆଲୋଚନା କରିଥିଲେ । ସରକାରୀ ଯୋଜନାର ବିଭିନ୍ନ ହିତାଧିକାରୀମାନଙ୍କ ସହିତ ଭିଡିଓ ବ୍ରିଜ ଜରିଆରେ ପ୍ରଧାନମନ୍ତ୍ରୀଙ୍କର ଏହା ହେଉଛି ତୃତୀୟ ଆଲୋଚନା । ପ୍ରଧାନମନ୍ତ୍ରୀ ଆବାସ ଯୋଜନାର ହିତାଧିକାରୀମାନଙ୍କ ସହିତ ଆଲୋଚନା ପାଇଁ ପ୍ରସନ୍ନତା ବ୍ୟକ୍ତ କରି ପ୍ରଧାନମନ୍ତ୍ରୀ କହିଥିଲେ ଯେ ଏପରି ଆଲୋଚନା ଦ୍ୱାରା ଯୋଜନାର ବିଭିନ୍ନ ଦିଗକୁ ବୁଝିବାରେ ସହାୟତା ମିଳିପାରିବ, ବିଶେଷ କରି ସଂସ୍କାର ଆବଶ୍ୟକତା ଥିବା କ୍ଷେତ୍ରରେ ଉନ୍ନତ କାର୍ଯ୍ୟ କରାଯାଇପାରିବ । ପ୍ରଧାନମନ୍ତ୍ରୀ ଆହୁରି କହିଥିଲେ ଯେ ପ୍ରଧାନମନ୍ତ୍ରୀ ଆବାସ ଯୋଜନା କେବଳ ଇଟା ଏବଂ କାନ୍ଥ ଯୋଡ଼ିବା ପ୍ରସଙ୍ଗ ନୁହେଁ ଏହା ଲୋକମାନଙ୍କ ଜୀବନରେ ଉନ୍ନତି ଆଣୁଛି ଏବଂ ସେମାନଙ୍କ ସ୍ୱପ୍ନ ପୂରଣ କରିବାରେ ସହାୟକ ହେଉଛି । ହିତାଧିକାରୀମାନଙ୍କୁ ଉଦବୋଧନ ଦେଇ ପ୍ରଧାନମନ୍ତ୍ରୀ କହିତବଲେ ଯେ ଗତ 4 ବର୍ଷ ହେବ ସରକାର ସମସ୍ତଙ୍କୁ ଆବାସ ଯୋଗାଇ ଦେବା ଲାଗି ମିଶନ ଭାବନା ନେଇ କାର୍ଯ୍ୟ କରୁଛନ୍ତି । ଭାରତ ସ୍ୱାଧୀନତାର 75 ବର୍ଷ ପୂର୍ତ୍ତି ଅର୍ଥାତ 2022 ସୁଦ୍ଧା ପ୍ରତ୍ୟେକ ଭାରତୀୟଙ୍କୁ ସୁନିଶ୍ଚିତ ଆବାସ ଯୋଗାଇ ଦେବା ଦିଗରେ ସରକାର କାର୍ଯ୍ୟ କରୁଛନ୍ତି । ପ୍ରଧାନମନ୍ତ୍ରୀ ଆବାସ ଯୋଜନା ଅଧୀନରେ ସରକାର ଗ୍ରାମାଞ୍ଚଳରେ ତିନି କୋଟି ଏବଂ ସହରାଞ୍ଚଳରେ ଏକ କୋଟି ଆବାସ ନିର୍ମାଣ କରିବା ଲାଗି ଲକ୍ଷ୍ୟ ରଖିଛନ୍ତି । ସରକାର ବର୍ତ୍ତମାନ ସୁଦ୍ଧା ସହରାଞ୍ଚଳରେ 47 ଲକ୍ଷ ବାସଗୃହ ନିର୍ମାଣ କରିସାରିଛନ୍ତି, ଯାହା ଗତ ସରକାରଙ୍କ 10 ବର୍ଷ କାଳରେ ଅନୁମୋଦନ ହୋଇଥିବା ବାସଗୃହ ତୁଳନାରେ 4 ଗୁଣ ଅଧିକ । ସେହିପରି ଗତ ସରକାରଙ୍କ ଅମଳରେ ଗ୍ରାମାଞ୍ଚଳରେ ମାତ୍ର 25 ଲକ୍ଷ ବାସଗୃହ ନିର୍ମାଣ ପାଇଁ ସହାୟତା ଦିଆଯାଇଥିବା ବେଳେ ଗତ ଚାରି ବର୍ଷ ମଧ୍ୟରେ ଏ ସରକାରଙ୍କ ସମୟରେ ଏକ କୋଟି ବାସଗୃହ ନିର୍ମାଣ ଲାଗି ସହାୟତା ଦିଆଯାଇସାରିଛି । ଗୃହ ନିର୍ମାଣ ପାଇଁ ଆବଶ୍ୟକ ସମୟକୁ ସରକାର 18 ମାସରୁ 12 ମାସକୁ ଖସାଇ ଦେଇଛନ୍ତି, ଫଳରେ 6 ମାସର ସମୟ ସଞ୍ଚୟ ହୋଇପାରିଛି । ବର୍ତ୍ତମାନର ସରକାର ପ୍ରଧାନମନ୍ତ୍ରୀ ଆବାସ ଯୋଜନାରେ କରିଥିବା ପରିବର୍ତ୍ତନ ଉପରେ ଗୁରୁତ୍ୱାରୋପ କରି ପ୍ରଧାନମନ୍ତ୍ରୀ କହିଥିଲେ ଯେ ଆବାସ ଯୋଜନାରେ ଗୃହର ଆକାର 20 ବର୍ଗମିଟରରୁ ବୃଦ୍ଧି କରି 25 ବର୍ଗ ମିଟର କରିଦିଆଯାଇଛି । ସେହିପରି ଏହି ଯୋଜନାରେ ଆର୍ଥିକ ସହାୟତା ପୂର୍ବରୁ 70ରୁ 75 ହଜାର ଟଙ୍କା ରହିଥିବା ବେଳେ ଏବେ ଏହା ବୃଦ୍ଧି ପାଇ 125000 କରିଦିଆଯାଇଛି । ଆଲୋଚନା ବେଳେ ପ୍ରଧାନମନ୍ତ୍ରୀ କହିଥିଲେ ଯେ ପ୍ରଧାନମନ୍ତ୍ରୀ ଆବାସ ଯୋଜନାକୁ ନାଗରିକମାନଙ୍କ ସମ୍ମାନ ସହ ଯୋଡ଼ି ଦିଆଯାଇଛି ଏବଂ ଏହି ଯୋଜନା ଅଧିକରୁ ଅଧିକ ମହିଳା, ଦିବ୍ୟାଙ୍ଗ ଭାଇ ଭଉଣୀ, ଏସସି, ଏସଟି, ଓବିସି ଏବଂ ସଂଖ୍ୟାଲଘୁଙ୍କ ପାଇଁ ସୁନିଶ୍ଚିତ କରିବା ଉପରେ ଗୁରୁତ୍ୱାରୋପ କରାଯାଇଛି । ହିତାଧିକାରୀମାନଙ୍କ ସହିତ ଆଲୋଚନା କରି ପ୍ରଧାନମନ୍ତ୍ରୀ କହିଥିଲେ ଯେ ପ୍ରଧାନମନ୍ତ୍ରୀ ଆବାସ ଯୋଜନା ସମସ୍ତଙ୍କ ପାଇଁ ନିଯୁକ୍ତି ସୁଯୋଗ ସୃଷ୍ଟି କରିଛି । ଯୋଜନାକୁ ସୁଦୃଢ଼ କରିବା ଲାଗି, ବାସଗୃହର ମାନ ଏବଂ ଏହାର ନିର୍ମାଣ ପ୍ରକ୍ରିୟାରେ ସୁଧାର ଆଣିବା ପାଇଁ ସରକାର ଦକ୍ଷତା ବିକାଶ ଦିଗରେ କାର୍ଯ୍ୟ କରୁଛନ୍ତି । ଏହାର ଅଂଶବିଶେଷ ସ୍ୱରୂପ, ସରକାର ଏକ ଲକ୍ଷ ରାଜମିସ୍ତ୍ରୀଙ୍କୁ ତାଲିମ ଦେବା ଆରମ୍ଭ କରିଛନ୍ତି । ଏଥିସହିତ, ସରକାର କେତେ ରାଜ୍ୟରେ ମହିଳା ରାଜମିସ୍ତ୍ରୀଙ୍କୁ ତାଲିମ ଦେବା ଆରମ୍ଭ କରିଛନ୍ତି ଯାହା ନାରୀ ସଶକ୍ତିକରଣକୁ ପ୍ରୋତ୍ସାହିତ କରିଛି । ପ୍ରଧାନମନ୍ତ୍ରୀଙ୍କ ସହିତ ଆଲୋଚନା କରି ହିତାଧିକାରୀମାନେ ସନ୍ତୋଷ ବ୍ୟକ୍ତ କରିଥିଲେ ଯେ ସେମାନେ ଏବେ ବାସଗୃହ ପାଇପାରିଛନ୍ତି, ଯାହା ସେମାନଙ୍କ ପାଇଁ ଦିନେ ସ୍ୱପ୍ନ ଥିଲେ । ଏହା ସେମାନଙ୍କ ଜୀବନ ଏବଂ ଜୀବନଧାରଣର ମାନକୁ କିଭଳି ବଦଳାଇ ଦେଇଛି ତାହା ସେମାନେ ବର୍ଣ୍ଣନା କରିଥିଲେ ।
ପ୍ରଧାନମନ୍ତ୍ରୀଙ୍କ ବିଏଚୟୁ ବାରାଣସୀ ଗସ୍ତ;

ମଦନମୋହନ ମାଲବ୍ୟଙ୍କ ପ୍ରତିମୂର୍ତି ଅନାବରଣ ବିଭିନ୍ନ ବିକାଶମୂଳକ ପ୍ରକଳ୍ପର ଲୋକାର୍ପଣ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାରାଣସୀର ବିଏଚୟୁ ଗସ୍ତ କରିଛନ୍ତି । ସେ ପଣ୍ଡିତ ମଦନ ମୋହନ ମାଲବ୍ୟଙ୍କ ପ୍ରତିମୂର୍ତି ଉଦଘାଟନ କରିଛନ୍ତି । ପଣ୍ଡିତ ମଦନ ମୋହନ ମାଲବ୍ୟଙ୍କ ପ୍ରତିମୂର୍ତିରେ ପୁଷ୍ପମାଲ୍ୟ ପ୍ରଦାନ କରି ପ୍ରଧାନମନ୍ତ୍ରୀ ଶ୍ରଦ୍ଧାଞ୍ଜଳି ଜଣାଇଛନ୍ତି । ଏହି ଅବସରରେ ଉତ୍ତରପ୍ରଦେଶ ରାଜ୍ୟପାଳ ଶ୍ରୀ ରାମ ନାଏକ, ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥ ଏବଂ ଅନ୍ୟ ମାନ୍ୟଗଣ୍ୟ ବ୍ୟକ୍ତି ଉପସ୍ଥିତ ଥିଲେ । ପ୍ରଧାନମନ୍ତ୍ରୀ ପଣ୍ଡିତ ମଦନ ମୋହନ ମାଲବ୍ୟ କ୍ୟାନସର ହସ୍ପିଟାଲ ଏବଂ ଭାବା କ୍ୟାନସର ହସ୍ପିଟାଲ, ଲାହାରତାରାକୁ ମଧ୍ୟ ଉଦଘାଟନ କରିଥିଲେ । ଏହି ହସ୍ପିଟାଲଗୁଡିକ ଉତ୍ତର ପ୍ରଦେଶ ଏବଂ ପଡୋଶୀ ରାଜ୍ୟ ମଧ୍ୟପ୍ରଦେଶ, ଝାଡଖଣ୍ଡ, ଛତିଶଗଡ ଓ ବିହାରର ରୋଗୀମାନଙ୍କୁ ବ୍ୟାପକ ଚିକିତ୍ସା ସୁବିଧା ଯୋଗାଇ ଦେବ । ଏହି ଅବସରରେ ପ୍ରଧାନମନ୍ତ୍ରୀ ପ୍ରେସିସନ ଟେକ୍ନୋଲୋଜି ସମ୍ପନ୍ନ ପ୍ରଥମ ନୂଆ ଭାବାଟ୍ରନକୁ ରାଷ୍ଟ୍ର ଉଦ୍ଦେଶ୍ୟରେ ଲୋକାର୍ପଣ କରିଥିଲେ । ସେ ମଧ୍ୟ ଓପିଡି ପରିଦର୍ଶନ କରି ରୋଗୀମାନଙ୍କ ସହିତ ଭାବବିନିମୟ କରିଥିଲେ । ସେ ପିଏମଜେଏୱାଇ (PMJAY) – ଆୟୁଷ୍ମାନ ଭାରତର ହିତାଧିକାରୀଙ୍କ ସହ ମତବିନିମୟ କରିଥିଲେ ।
ରାଷ୍ଟ୍ରପତି ଶ୍ରୀମତୀ ଦ୍ରୌପଦୀ ମୁର୍ମୁଙ୍କ ସଫଳ କାର୍ଯ୍ୟକାଳ କାମନା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ରାଷ୍ଟ୍ରପତି ଶ୍ରୀମତୀ ଦ୍ରୌପଦୀ ମୁର୍ମୁଙ୍କ ସଫଳ କାର୍ଯ୍ୟକାଳ କାମନା କରିଛନ୍ତି । ରାଷ୍ଟ୍ରପତି ଭାବେ ତାଙ୍କ ଦାୟିତ୍ୱ ଗ୍ରହଣ ଭାରତ ପାଇଁ ବିଶେଷତଃ ଦରିଦ୍ର, ବଞ୍ଚିତ ଓ ଅବହେଳିତଙ୍କ ପାଇଁ ଏକ ଅବିସ୍ମରଣୀୟ ମୁହୂର୍ତ୍ତ ବୋଲି ପ୍ରଧାନମନ୍ତ୍ରୀ କହିଛନ୍ତି । ଶପଥ ନେବା ପରେ ନିଜ ଭାଷଣରେ ରାଷ୍ଟ୍ରପତି ଭାରତର ଉପଲବ୍ଧିଗୁଡିକ ଉପରେ ଆଲୋକପାତ କରିବା ସହ ଆଜାଦୀ କା ଅମୃତ ମହୋତ୍ସବ ପାଳନ କରୁଥିବା ଭାରତର ଭବିଷ୍ୟତ ଦୃଷ୍ଟିଭଙ୍ଗୀ ଉପସ୍ଥାପିତ କରିଥିଲେ । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଭାରତର ରାଷ୍ଟ୍ରପତି ଭାବେ ଶ୍ରୀମତୀ ଦ୍ରୌପଦୀ ମୁର୍ମୁଙ୍କ ଶପଥ ଗ୍ରହଣକୁ ସାରା ଦେଶ ଗର୍ବର ସହ ଦେଖିଛି । ରାଷ୍ଟ୍ରପତି ଭାବେ ତାଙ୍କ ଦାୟିତ୍ୱ ଗ୍ରହଣ ଭାରତ ପାଇଁ ବିଶେଷ କରି ଦରିଦ୍ର, ବଞ୍ଚିତ ଓ ଅବହେଳିତଙ୍କ ପାଇଁ ଏକ ଅବିସ୍ମରଣୀୟ ମୁହୂର୍ତ୍ତ । ତାଙ୍କ କାର୍ଯ୍ୟକାଳ ସଫଳ ହେଉ ବୋଲି କାମନା କରୁଛି ।” “ଶପଥ ଗ୍ରହଣ ପରେ ନିଜ ଭାଷଣରେ ରାଷ୍ଟ୍ରପତି ଦ୍ରୌପଦୀ ମୁର୍ମୁ ଜୀ ଆଶା ଓ କରୁଣାର ବାର୍ତ୍ତା ଦେଇଛନ୍ତି । ସେ ଭାରତର ଉପଲବ୍ଧିଗୁଡିକ ଉପରେ ଆଲୋକପାତ କରିବା ସହ ଆଜାଦୀ କା ଅମୃତ ମହୋତ୍ସବ ପାଳନ କରୁଥିବା ଭାରତର ଭବିଷ୍ୟତ ଦୃଷ୍ଟିଭଙ୍ଗୀ ଉପସ୍ଥାପିତ କରିଛନ୍ତି ।”